Temeljem Zakona o socijalnoj skrbi NN. 157/13 i NN. 152/14 Upravno vijeće Centra za rehabilitaciju i radne aktivnosti „Sunčev sjaj“ , Zagreb , na sjednici održanoj dana 27.05. 2015. donijelo je uz suglasnost osnivačica slijedeći potpuni tekst:

**STATUT**

**DNEVNOG CENTRA ZA REHABILITACIJU I RADNE AKTIVNOSTI**

**„SUNČEV SJAJ“**

**I OPĆE ODREDBE**

Članak 1.

Ovim statutom utvrđuje se :

* Status
* Naziv i sjedište
* Djelatnost
* Pečat
* Prijam i otpust korisnika
* Pravni položaj
* Zastupanje i predstavljanje
* Unutarnji ustroj
* Tijela i djelokrug njihovog rada
* Unutarnji nadzor
* Javnost rada
* Službena tajna
* Ostala pitanja značajna za rad Centra

Članak 2.

Dnevni centra za rehabilitaciju i radne aktivnosti Sunčev sjaj osnovan je kao ustanova socijalne skrbi Ugovorom o osnivanju 27.03.2008. Osnivači ustanove su Suzana Alpeza Ćurić i Mirna Voljevica.

**II STATUS, NAZIV, SJEDIŠTE, DJELATNOST I PEČAT**

Članak 3.

Ustanova obavlja svoju djelatnost, posluje i sudjeluje u pravnom prometu pod punim nazivom: „Dnevni centar za rehabilitaciju i radne aktivnosti „Sunčev sjaj“ . Skraćeni naziv ustanove glasi : Centar Sunčev sjaj. Naziv Centra ispisan je na ploči koja je istaknuta na zgradi.

Članak 4.

Sjedište Centra je u Zagrebu, Našička 3. O promjeni naziva i sjedišta Centra odlučuju osnivači.

Članak 5.

Djelatnost ustanove je pružanje usluge cjelodnevnog boravka, prehrane ,njege i brige o zdravlju, medicinske i psihosocijalne rehabilitacije, fizikalne terapije, usluge radnih aktivnosti, kineziterapija i sportsko – rekreativne aktivnosti, organizirano provođenje slobodnog vremena i savjetodavnog rada za osobe starije od 21 godine s mentalnim oštećenjima i psihičkim teškoćama.

Članak 6.

Centar Sunčev sjaj u okviru svoje djelatnosti može pružiti i druge usluge ovisno o potrebama korisnika (terapijsko jahanje, likovna terapija , glazbo terapija, organizacija prijevoza korisnika i sl.)

Članak 7.

Centar Sunčev sjaj može promijeniti djelatnost. Odluku o promjeni djelatnosti donosi Upravno vijeće uz suglasnost osnivača.

Članak 8.

Centar Sunčev sjaj ima pečat i štambilj:

* pravokutni štambilj veličine 5 cm x 3 cm s natpisom koji sadrži naziv i sjedište Centra, a služi za stavljanje na dopise koje Centar prima i šalje. Njima rukuje ovlašteni radnik.
* Okrugli pečat je promjera 3 cm koji sadrži naziv i sjedište centra koji su upisani u koncentričnom krugu , a služi za stavljanje uz potpis ravnatelja ili radnika koji ga zamjenjuje.

O broju pečata i štambilja, načinu korištenja i pohrani pečata i štambilja odlučuje ravnatelj/ica.

Ravnatelj/ica Centra posebnom ovlašću zadužuje osobe koje koriste pečat Centra.

Članak 9.

Centar Sunčev sjaj ima zaštitni znak: žuto sunce s narančastim i žutim zrakama.

**III PRIJAM KORISNIKA**

Članak 10.

Prijam i otpust korisnika usluge socijalne skrbi vrši se u skladu s odredbama Zakona o socijalnoj skrbi temeljem rješenja Centra za socijalnu skrb, sukladno Pravilniku o prijmu i otpustu korisnika. O prioritetu prijma korisnika odlučuje komisija za prijam o otpust koju imenuje ravnatelj.

Komisiju čine:

1. rehabilitator
2. radni terapeut

Rad komisije reguliran je Pravilnikom o prijmu i otpustu korisnika .

**IV PRAVNI POLOŽAJ CENTRA SUNČEV SJAJ**

Članak 11.

Centar Sunčev Sjaj je pravna osoba upisana u sudski registar i u upisnik ustanove koje vodi Ministarstvo socijalne politike i mladih.

Članak 12.

Centar Sunčev Sjaj posluje samostalno i obavlja svoju djelatnost radi koje je osnovan u skladu i na način propisan zakonom, ovim Statutom i drugim općim aktima ustanove i pravilima struke.

Članak 13.

Centar Sunčev sjaj može u pravnom prometu stjecati prava i preuzimati obveze. Može biti vlasnik pokretnih i nepokretnih stvari. Može biti strankom u postupcima pred sudovima, drugim državnim organima i tijelima s javnim ovlastima sukladno zakonu i ovom Statutu.

Članak 14.

Imovinu Centra Sunčev Sjaj čine sredstva koja je osigurao osnivač za početak rada, sredstva stečena pružanjem usluge, sredstva stečena od osnivača kao i sredstva stečena darivanjem od pravnih i fizičkih osoba.

Članak 15.

Za obveze u pravnom prometu Centar odgovara cijelom svojom imovinom. Osnivači Centra solidarno i neograničeno odgovaraju za njegove obveze.

Članak 16.

Ako u obavljanju djelatnosti iz članka 5. i 6. ovog Statuta Centar Sunčev sjaj ostvari dobit, ta se dobit upotrebljava isključivo za obavljanje i razvoj djelatnosti i za unapređenje rada Centra sukladno Zakonu i pod zakonskim aktima.

Članak 17.

Centar Sunčev sjaj ima jedinstven žiro račun preko kojeg obavlja promet novčanih sredstva.

**V ZASTUPANJE I PREDSTAVLJANJE USTANOVE**

Članak 18.

Centar Sunčev sjaj predstavlja i zastupa ravnatelj.

Članak 19.

Ravnatelj Centra Sunčev sjaj ima sva ovlaštenja u pravnom prometu u okviru djelatnosti ustanove upisane u sudski registar, a u skladu s ovim statutom.

Članak 20.

Ravnatelj Centra Sunčev Sjaj ima ovlaštenja u ime i za račun ustanove samostalno sklapati ugovore u pravnom prometu osim:

* Ugovora o izvođenju investicijskih radova i nabavci opreme čija vrijednost prelazi iznos od 20 000 kn, a o čemu odlučuje Upravno vijeće Centra Sunčev sjaj , uz suglasnost osnivača.

Članak 21.

Ravnatelj ne može bez posebne ovlasti osnivača nastupati kao druga ugovorna strana i s ustanovom sklapati ugovore u svoje ime i za svoj račun i za račun drugih osoba ili u ime i za račun drugih osoba.

**VI UNUTARNJI USTROJ CENTRA „ SUNČEV SJAJ“**

Članak 22.

Centar Sunčev sjaj obavlja djelatnost za koju je registriran, u sjedištu ustanove kao jedna organizacijska jedinica.

Unutarnje ustrojstvo Centra detaljnije je uređeno Pravilnikom o radu i sistematizaciji poslova.

**VII TIJELA CENTRA „SUNČEV SJAJ“**

Članak 23.

Tijela Centra su:

1. – upravno vijeće
2. – ravnatelj
3. – stručno vijeće

*1.* *Upravno vijeće*

Članak 24.

Upravno vijeće ima pet članova od kojih:

* 3 predstavnika osnivača
* 1 predstavnik radnika zaposlen u Centru
* 1 predstavnik korisnika Centra, odnosno njegov roditelj ili skrbnik

Predstavnike osnivača imenuju osnivači Centra.

Predstavnici osnivača u upravnom vijeću Centra moraju imati najmanje završen preddiplomski i diplomski sveučilišni studij ili integrirani preddiplomski i diplomski sveučilišni studij i koji svojim znanjem i iskustvom mogu doprinijeti radu Upravnog vijeća.

Članove upravnog vijeća, predstavnike osnivača i korisnika, imenuju osnivači na mandat od četiri godine.

Člana upravnog vijeća, predstavnika korisnika (roditelja/skrbnika) predlažu korisnici (roditelji/skrbnici) Centra na skupu korisnika (roditelja/skrbnika).

Člana upravnog vijeća, predstavnika radnika zaposlenih u Centru Sunčev sjaj na mandat od četiri godine biraju radnici na slobodnim i neposrednim izborima, tajnim glasovanjem.

Za člana upravnog vijeća Centra ne može biti izabrana osoba koja je član već dva upravna vijeća drugih centara.

Članovi upravnog vijeća mogu ostvariti pravno na naknadu za rad ako osnivač za tu namjenu ima osigurana sredstva.

Članak 25.

Upravno vijeće:

* Donosi pravilnik o radu i sistematizaciji poslova kojim se uređuje način rada i donošenja odluka
* Donosi statut i njegove izmjene i druge opće akte Centra uz prethodnu suglasnost osnivača
* Na prijedlog ravnatelja donosi program rada i razvoja te prati njegovo izvršenje
* Donosi druge opće akte
* Donosi financijski plan i godišnji obračun
* Donosi godišnji plan nabave roba i usluga
* Osniva stručna, nadzorna i savjetodavna tijela Centra
* Predlaže promjenu naziva sjedišta i statusne promjene Centra
* Uz prethodnu suglasnost osnivača donosi odluke o nabavi i prodaji osnovnih sredstava kao i o investicijskim ulaganjima
* Daje osnivačima i ravnatelju prijedlog i mišljenje o pojedinim pitanjima
* Raspravlja i odlučuje o izvješćima ravnatelja
* Odlučuje o raspodjeli dobiti za obavljanje i razvoj djelatnosti
* Donosi odluku o promjeni ili proširenoj djelatnosti Centra uz prethodnu suglasnost osnivača.
* Donosi odluku o udruživanju u zajednicu ustanova uz prethodnu suglasnost osnivača.
* Donosi odluku u drugom stupnju u svezi s predmetima kojima se odlučuje o pojedinim pravnim pravima radnika
* Imenuje i razrješava ravnatelja i sklapa ugovor o radu s ravnateljem
* Obavlja i druge poslove propisane zakonom ili drugim propisom, ovim Statutom ili općim aktima Centra

Upravno vijeće može pregledati ili kontrolirati poslovne knjige i provjeriti svaki dio poslovanja, uz mogućnost angažiranja stručnjaka za pojedina područja poslovanja.

Članak 26.

Upravno vijeće ima predsjednika i zamjenika predsjednika kojeg bira Upravno vijeće iz svojih redova. Mandat članova Upravnog vijeća traje četiri godine.

Član upravnog vijeća može biti razriješen dužnosti i prije isteka vremena na koje je imenovan u slučajevima:

* podnošenje ostavke na funkciji člana upravnog vijeća
* prestanak radnog odnosa u ustanovi
* ako počini težu povredu radne obveze
* i u drugim opravdanim razlozima kada to utvrdi Upravno vijeće.

Članak 27.

Osnivač centra može razriješiti člana upravnog vijeća ako:

* se ne pridržava uputa i smjernica osnivača
* sudjeluje u donošenju ili potiče donošenje nezakonitih odluka ili odluka štetnih za poslovanje Centra
* predlaže mjere i postupanja koja su suprotna ugovornim obvezama
* ometa izvršenje donesenih odluka Upravnog vijeća
* sprječava izvršenje mjera nadležnih upravnih tijela i sprječava ili sudjeluje u sprječavanju rada nadzornih tijela
* u svim drugim slučajevima kada osnivač ocijeni da je postupanje člana upravnog vijeća protivno interesima Centra i usmjereno je protiv razvoja Centra.

Članak 28.

U slučaju prestanka mandata pojedinog člana Upravnog vijeća na njegovo mjesto osnivač imenuje novog člana kojem mandat traje do isteka mandata člana čije je mjesto imenovano.

Članak 29.

Upravno vijeće Centra dužno je 90 dana prije isteka mandata obavijestiti osnivača o isteku mandata člana upravnog vijeća.

Članak 30.

Upravno vijeće Centra Sunčev sjaj obavlja poslove iz svoje nadležnosti na sjednicama. Upravno vijeće donosi odluke ako je nazočna natpolovična većina članova Upravnog vijeća većinom glasova nazočnih. Glasovanje je javno.

Upravno vijeće pravovaljano raspravlja i odlučuje kada je nazočno više od polovice ukupnog broja članova.

Sjednicu Upravnog vijeća u pravilu saziva predsjednik Upravnog vijeća, najmanje jednom godišnje, a po potrebi i češće.

Predsjednik Upravnog vijeća dužan je sazvati sjednicu na zahtjev ravnatelja ili najmanje dva člana Upravnog vijeća.

Predsjednik Upravnog vijeća predlaže dnevni red i rukovodi sjednicom, a u njegovoj odsutnosti ili spriječenosti zamjenik predsjednika upravnog vijeća.

Članak 31.

Kada Upravno vijeće odlučuje o pravima, obvezama ili odgovornosti radnika Centra Sunčev Sjaj na sjednicu se obvezatno poziva radnika o kojem se odlučuje.

Članak 32.

Na sjednici Upravnog vijeća vodi se zapisnik.

Članak 33.

Za proučavanje i razmatranje pojedinih stručnih i drugih pitanja od značaja za rad i odlučivanje Upravnog vijeća i za pripremanje i praćenje izvršavanje odluka Upravno vijeće može osnovati radne skupine i tijela, a može angažirati i stručne osobe.

1. *Ravnatelj*

Članak 34.

Ravnatelj/ica je voditelj Centra. Ravnatelja/icu imenuje i razrješava Upravno vijeće Centra sukladno zakonu.

Upravno vijeće imenuje ravnatelja temeljem javnog natječaja koji se objavljuje u javnom glasilu.

U javnom natječaju se objavljuju slijedeći podaci:

* Uvjeti utvrđeni člankom 36. ovog Statuta
* Vrijeme imenovanja propisano zakonom
* Rok podnošenja prijave ne kraći od osam dana od dana objave natječaja
* Rok dostave obavijesti podnositeljima prijava o izboru (i imenovanju) u trajanju ne dužem od 45 dana isteka roka za podnošenje prijava.

Članak 35.

Ravnatelj obavlja sljedeće poslove:

* Donosi odluke vezane uz poslovanje, osim odluka iz nadležnosti upravnog vijeća
* Odlučuje o nabavci i prodaji osnovnih sredstva i drugih pokretnina, te o izvođenju investicijskih radova, investicijskog i tekućeg održavanja do iznosa 10 000 kn.
* Zaključuje ugovore za koje ovim Statutom nije određeno da ih zaključuje upravno vijeće
* Organizira i odgovoran je za stručni rad Centra
* Osigurava izvršavanje odluka Upravnog vijeća
* Daje pismenu punomoć, u okviru svojih ovlaštenja drugoj osobi da zastupa Centar u pravnom prometu
* Određuje osobe ovlaštene za potpisivanje financijske i druge dokumentacije
* Predlaže Upravnom vijeću program rada, plan razvoja i odgovoran je za njegovo provođenje
* Pokreće postupak donošenja i usklađivanja općih akata s odredbama za njegovo provođenje
* Pokreće postupak donošenja i usklađivanja općih akata s odredbama određenog zakona
* U suradnji sa stručnim vijećem priprema prijedlog financijskog plana i godišnjeg obračuna i brine o njihovu izvršenju
* Predlaže Upravnom vijeću plan investicija za tekuću godinu
* Provodi odluke Upravnog vijeća
* Provodi zapošljavanje sukladno pravilniku o organizaciji i sistematizaciji poslova
* Sklapa ugovore o radu, osim onih koji su nadležnosti Upravnog vijeća
* Donosi odluke o pojedinačnim pravima radnika u slučajevima utvrđenim zakonom, ovim Statutom i općim aktima
* Podnosi izvješće o investicijskom i tekućem održavanju i nabavi opreme. Ravnatelj može prisustvovati sjednicama Upravnog vijeća bez prava odlučivanja, sukladno Poslovniku o radu upravnog vijeća.

Članak 36.

Za ravnatelja može biti imenovana osoba koja ispunjava sljedeće uvjete:

* Završen preddiplomski i diplomski sveučilišni studij ili integrirani preddiplomski i diplomski sveučilišni studij socijalnog rada, socijalne politike, prava, psihologije, sociologije, socijalne pedagogije, edukacijske rehabilitacije, logopedije, pedagogije, medicinskih, humanističkih ili drugih društvenih znanosti
* Najmanje pet godina radnog staža u propisanom akademskom zvanju i akademskom stupnju, od toga najmanje tri godine u djelatnosti socijalne skrbi ili u drugoj društvenoj djelatnosti u propisanom akademskom zvanju i akademskom stupnju
* U odnosu na koju ne postoji zapreka iz članka 213. stavka 1. Zakona o socijalnoj skrbi

Iznimno, ako se na javni natječaj nije javio nijedan kandidat koji ispunjava uvjete iz stavka 1 ovoga članka, za ravnatelja može biti imenovana osoba koja ima završen odgovarajući preddiplomski studij iz stavka 1. ovoga članka i ispunjava uvjete iz stavka 2. i 3. ovoga članka.

Članak 37.

Ravnatelja Centra Sunčev sjaj na temelju javnog natječaja imenuje Upravno vijeće. Mandat ravnatelja traje četiri godine, a ista osoba može se ponovno imenovati za ravnatelja.

Članak 38.

Ako se na raspisani natječaj nitko ne prijavi ili nitko od prijavljenih kandidata ne bude izabran natječaj se ponavlja.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja, a najdulje do godinu dana.

Članak 39.

Ako je za ravnatelja Centra imenovana osoba koja je u Centru imala ugovor o radu na neodređeno vrijeme za druge poslove, prava i obveze iz radnog odnosa će, na njegov zahtjev mirovati najdulje do isteka mandata.

Članak 40.

Ako je za poslove koje je osoba imenovana za ravnatelja radila u Centru neophodna zamjena, do povratka će ju zamijeniti osoba s kojom se sklapa ugovor o radu na određeno vrijeme

Članak 41.

Ravnatelja u slučaju privremene spriječenosti u obavljanju ravnateljskih poslova zamjenjuje stručni radnik Centra kojega odredi ravnatelj.

Članak 42.

Stručni radnik koji zamjenjuje ravnatelja ima prava i dužnost obavljati poslove ravnatelja čije se izvršenje ne može odgađati.

Članak 43.

Ravnatelj može biti razriješen dužnosti prije isteka vremena na koje je imenovan.

Upravno vijeće dužno je razriješiti ravnatelja prije isteka mandata ako:

1. - ravnatelj to osobno zahtjeva
2. - nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu
3. - je nastupila zapreka iz članka 213. stavka 1. Zakona o socijalnoj skrbi
4. – ravnatelj bez opravdanog razloga ne provodi program rada Centra koji je donijelo upravno vijeće
5. – ravnatelj u svojem radu krši propise i opće akte ustanove ili neopravdano ne izvršava odluke upravnog vijeća ili postupa u suprotnosti s njima
6. - ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti ustanove
7. – je nalazom inspekcije ustanovljena teža povreda propisa i općih akata centra ili su utvrđene veće nepravilnosti u radu ravnatelja.

Članak 44.

Upravno vijeće mora prije donošenja odluke o razrješenju obavijestiti ravnatelja o razlozima za razrješenje i dati mu/joj da se o njima pisano izjasni.

Članak 45.

U slučaju razrješenja ravnatelja imenovati će se vršitelj dužnosti ravnatelja s tim da je upravno vijeće dužno raspisati natječaj za ravnatelja u roku od 30 dana od dana imenovanja vršitelja dužnosti.

1. *Stručno vijeće*

Članak 46.

Centar Sunčev sjaj ima stručno vijeće koje čine svi stručni radnici centra.

Članak 47.

Stručno vijeće donosi poslovnik kojim se uređuje način izbora predsjednika i zamjenika predsjednika te način rada i donošenje odluka.

Članak 48.

Stručno vijeće raspravlja i daje ravnatelju/ici i upravnom vijeću centra mišljenja i prijedloge o:

* stručnim pitanjima koja se odnose na djelatnost centra
* ustroju centra
* utvrđivanju programa stručnog rada centra
* potrebi stručnog usavršavanja stručnih radnika
* i drugim stručnim pitanjima vezanim za rad centra

Članak 49.

Predsjednik stručnog vijeća dužan je sudjelovati u radu upravnog vijeća bez prava glasa kada se raspravlja o utvrđivanju programa stručnog rada Centra.

Članak 50.

Stručno vijeće sastaje se najmanje dva puta godišnje.

Stručno vijeće o svom radu vodi zapisnik.

**VIII UNUTARNJI NADZOR**

Članak 51.

Centar provodi unutarnji nadzor nad zakonitošću rada, stručnim radom i kvalitetom pružanja socijalnih usluga.

Unutarnji nadzor provodi ravnatelj i radnik kojeg ovlasti.

Unutarnji nadzor nad radom Centra obavlja se na način propisan Pravilnikom o unutarnjem nadzoru koji donosi Upravno vijeće na prijedlog ravnatelja.

**IX JAVNOST RADA CENTRA „ SUNČEV SJAJ“**

Članak 52.

Rad Centra Sunčev sjaj je javan.

Centar Sunčev sjaj je dužan pravodobno i istinito obavještavati javnost u obavljanju djelatnosti ili dijela djelatnosti za koju je osnovan.

Za obavještavanje javnosti Centar Sunčev Sjaj može izdavati periodične biltene, publikacije, te podnositi izvještaj o svom djelovanju.

Članak 53.

Samo ravnatelj i službenik za informiranje mogu obavještavati javnost o djelatnosti.

**X OPĆI AKTI**

Članak 54.

Opći akti ustanove su statut, pravilnici, poslovnici i odluke kojima se uređuju pojedina pitanja djelatnosti u Centru Sunčev sjaj.

Članak 55.

U Centru se donose opći akti:

* Pravilnik o radu i sistematizaciji poslova
* Pravilnik o unutarnjem nadzoru
* Pravilnik o zaštiti na radu
* Pravilnik o prijemu i otpustu korisnika
* Pravilnik o zaštiti od požara
* Pravilnik o kućnom redu
* Pravilnik o stručnom usavršavanju i osposobljavanju radnika
* Pravilnik o poslovnoj tajni
* Poslovnik rada upravnog vijeća
* Poslovnik rada stručnog vijeća
* Kao i ostale akte koje je potrebno donijeti prema odredbama posebnih zakona i ovog Statuta.

Članak 56.

Pravilnik o radu i sistematizaciji poslova donosi Upravno vijeće uz suglasnost osnivača, te Poslovnik o radu Upravnog vijeća.

Pravilnik o unutarnjem nadzoru donosi Upravno vijeće na prijedlog ravnatelja.

Pravilnik o stručnom usavršavanju i osposobljavanju radnika, te poslovnik o radu stručnog vijeća donosi stručno vijeće.

Ravnatelj Centra donosi Pravilnik o kućnom redu, Pravilnik o zaštiti od požara, Pravilnik o prijemu i otpustu korisnika i Pravilnik o poslovnoj tajni, te sve druge opće akte koje je ustanova obvezna donijeti po odredbama zakona i pod zakonskih akata

Članak 57.

Izmjene i dopune općih akata moraju biti u suglasnosti sa zakonom i statutom.

U slučaju njihove nesuglasnosti, primjenjivat će se odgovarajuće odredbe zakona i statuta. Ocjene nesuglasnosti statuta i ostalih općih akata u smislu stavka 1. i 2. ovog članka:

Ako Upravno vijeće ocjeni da statut ili drugi opći akti nisu u skladu sa zakonskim i drugim propisima, započet će postupak njihova usklađivanja s tim propisima.

Članak 58.

Za tumačenje odredbi općih akata nadležan je donositelj.

Članak 59.

Opći akti, a osobito oni koji uređuju prava, obveze i odgovornosti radnika Centra moraju biti dostupni svakom radniku.

**XI POSLOVNA TAJNA**

Članak 60.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Centra „Sunčev Sjaj“ ili štetilo njegovom poslovnom ugledu, odnosno interesu i ugledu zaposlenih radnika, kao i podaci koji se odnose na osobne i obiteljske prilike korisnika ustanove.

Članak 61.

Ravnatelj Centra „Sunčev sjaj“ donijet će Pravilnik o poslovnoj tajni kojim će utvrditi:

* Koje se isprave i podaci imaju smatrati poslovnom tajnom ustanove i čije bi odavanje neovlaštenoj osobi bilo protivno poslovanju ustanove i štetilo interesima i poslovnom ugledu ustanove
* Koje su osobe ovlaštene priopćavati drugim osobama sadržaj isprave i podatke koji imaju značaj poslovne tajne ustanove.

Članak 62.

Poslovnu tajnu Centra „Sunčev sjaj“ dužni su čuvati članovi upravnog vijeća kao i zaposleni u Centru “Sunčev sjaj“ koji su na bilo koji način saznali za sadržaj isprava ili podataka koji se smatraju poslovnom tajnom Centra „Sunčev sjaj“ .

Obveza čuvanja poslovne tajne ne prestaje niti nakon što osobe iz stavka 1. ovog članka izgube status na temelju kojeg su odgovorne za čuvanje poslovne tajne Centar „ Sunčev sjaj“.

Članak 63.

Povreda dužnosti čuvanja poslovne tajne predstavlja težu povredu ugovora o radu.

O čuvanju poslovne tajne neposredno skrbi ravnatelj.

**XII ZBIRKE PODATAKA**

Članak 64.

Centar Sunčev sjaj voditelj je zbirke podataka za potrebe obavljanja djelatnosti socijalne skrbi. Podatci se vode i u elektroničkom obliku sukladno Zakonu o zaštiti osobnih podataka.

**XIII STANDARDI KVALITETE**

Članak 65.

Socijalne usluge u Centru Sunčev sjaj pružaju se sukladno stručnim i prostornim standardima koje pravilnikom propisuje ministar nadležan za poslove socijalne skrbi.

Članak 66.

Socijalne usluge u Centru Sunčev sjaj pružaju se u skladu s minimalnim standardima kvalitete socijalnih usluga i smjernicama za njihovo uvođenje koje pravilnikom propisuje ministar nadležan za poslove socijalne skrbi.

**XIV STATUSNE PROMJENE**

Članak 67.

O svim statusima promjenama odlučuju osnivači.

**XV PRESTANAK RADA CENTRA**

Članak 68.

Centar Sunčev sjaj prestaje s radom sukladno Zakonu o ustanovama.

**XVI IZMJENE I DOPUNE STATUTA**

Članak 69.

Prijedlog izmjena i dopuna statuta utvrđuje Upravno vijeće, a odluka o izmjeni i dopuni statute donosi Upravno vijeće uz prethodnu suglasnost osnivača.

Postupak za izmjenu i dopunu statute mogu pokrenuti upravno vijeće i osnivači.

**XVII TUMAČENJE ODREDBI STATUTA**

Članak 70.

U slučaju nejasnoća i suglasnosti oko tumačenja odredbi statuta mjerodavno je tumačenje koje daje Upravno vijeće.

**XVIII PRIJELAZNE I ZAVRŠNE ODREDBE**

Članak 71.

Do donošenja općih akata Centra iz članka 55. ostaju na snazi postojeći akti ako nisu u suprotnosti sa zakonom i ovim Statutom. Potrebni novi akti donijet će se u roku od 30 dana od dana stupanja na snagu ovog Statuta

Članak 72.

Na pitanja koja nisu uređen ovim Statutom primjenjuju se odredbe Zakona o ustanovama i Zakona o socijalnoj skrbi.

Članak 73.

Ovaj statut stupa na snagu 8. dana od dana objave na oglasnoj ploči Centra.

Zagreb, 27.05.2015.

Predsjednica Upravnog vijeća: Vesela Primorac \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osnivačice: Mirna Voljevica \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suzana Alpeza Ćurić \_\_\_\_\_\_\_\_\_\_\_\_\_\_\_\_\_\_\_\_\_\_